"چرن جیت سنگھ اپنے بچپن کی یادوں کو یکجا کرتے ہوئے کہتے ہیں کہ ’ہم جب چھوٹے تھے تو ہم لڑکوں اور لڑکیوں کی ٹولیوں میں گلی محلوں میں لوہڑی مانگنے نکل پڑتے تھے۔ ہم لوہڑی مانگتے اور اس کا ایک گیت گاتے جو کچھ اس طرح تھا: ’دے لوہڑی تیری جیوے جوڑی، سانوں دے آنا تیرا جیوے نانا‘، اور کچھ اسی طرح کے کچھ اور بول بھی ہوتے تھے۔ اور جب بچوں کو کسی گھر سے لوہڑی نہ ملتی اور وہ نامراد ہوتے تو وہ یہ کہتے: ’حقہ بھئی حقہ، اے گھر بھکا۔‘ بالکل مغرب میں ہیلوئن کے تہوار کی طرح جب بچے ہیلوئن کی رات ’ٹرِک اور ٹریٹ‘ کہتے ہوئے گلیوں میں نکلتے ہیں بالکل اسی طرح۔ اگر کوئی لوہڑی نہیں دیتا تھا تو پھر ہمارا ٹرک وہی اس گھر کو بھوکا کہہ کر بھاگنا ہوتا تھا۔ لیکن زیادہ تر لوگ کچھ نہ کچھ ریوڑھیاں، گڑ، شکر، مونگ پھلی یاپیسے وغیرہ دے ہی دیتے تھے۔‘"